*Likumprojekts*

**Vakcinācijas loterijas likums**

**1. pants. Likumā lietotie termini**

Likumā ir lietoti šādi termini:

1) **vakcinācijas loterija** — Nacionālā veselības dienesta organizēta īstermiņa loterija fiziskām personām, kuras ir vakcinētas pret Covid-19 infekciju vismaz ar vienu poti Latvijas Republikā un par kuru vakcinācijas faktu dati ir iekļauti Vakcinācijas informācijas sistēmā Vienotais vakcinācijas tīkls (ViVaT) vismaz 48 stundas pirms izlozes. Vakcinācijas loterija nav uzskatāma nedz par azartspēli vai izlozi [Azartspēļu un izložu likuma](https://likumi.lv/ta/id/122941-azartspelu-un-izlozu-likums) izpratnē, nedz arī par preču un pakalpojumu loteriju [Preču un pakalpojumu loteriju likuma](https://likumi.lv/ta/id/76989-precu-un-pakalpojumu-loteriju-likums) izpratnē, nedz par čeku loteriju Čeku loterijas likuma izpratnē;

2) **gadījuma skaitļu ģenerators** — vakcinācijas loterijas organizēšanai un administrēšanai izstrādāta un piegādāta programmatūra, kura ģenerē skaitļus un to secību pēc nejaušības principa un kuru izmanto dalībnieku, kam ir tiesības pieteikties uz laimestu, noteikšanai;

3) **dalībnieks** — ikviena fiziska persona, kura ir vakcinēta pret Covid-19 infekciju vismaz ar vienu poti Latvijas Republikā un par kura vakcinācijas faktu dati ir iekļauti Vakcinācijas informācijas sistēmā Vienotais vakcinācijas tīkls (ViVaT) vismaz 48 stundas pirms izlozes;

4) **dalībnieks, kam ir tiesības pieteikties uz laimestu**– dalībnieks, kura datu apstrādes rezultātā Vakcinācijas informācijas sistēmā Vienotais vakcinācijas tīkls **(ViVaT)** gadījuma skaitļu apstrādes rezultātā ir iegūta (ģenerēta) informācija par pozitīvu laimesta izlozes rezultātu;

5) **laimētājs** – dalībnieks, kurš pēc gadījuma skaitļu izlozes ir pieteicies Nacionālajā veselības dienestā laimesta saņemšanai;

6) **laimesta saņēmējs** — laimētājs, kuram šajā likumā noteiktajā kārtībā un apmērā izmaksā laimestu;

7)**seniors** – dalībnieks, kurš līdz vakcinācijas brīdim ir sasniedzis pilnus 60  gadus;

8) **reģions** – administratīvi teritoriālo vienību kopums (Kurzemes, Zemgales, Rīgas, Vidzemes un Latgales administratīvie reģioni), ko nosaka saskaņā ar Administratīvo teritoriju un apdzīvoto vietu likumu, Reģionālās attīstības likumu un uz Reģionālās attīstības likuma pamata izdotajiem Ministru kabineta 2021.gada 22.jūnija noteikumiem Nr.418 “Noteikumi par plānošanas reģionu teritorijām”.

**2. pants. Likuma mērķis**

Šā likuma mērķis ir vakcinācijas pret Covid-19 infekciju kampaņas laikā ieviest vakcinācijas loteriju, lai veicinātu iedzīvotāju vakcināciju pret šo infekciju biedrības vispārējās aizsardzības pret Covid-19 infekciju palielināšanai, un noteikt vakcinācijas loterijas norises kārtību.

**3. pants.** **Nacionālā veselības dienesta pienākumi organizējot, administrējot vakcinācijas loteriju un publicējot loterijas rezultātus**

Nacionālais veselības dienests:

1) organizē un administrē vakcinācijas loteriju un rīkojas atbilstoši šā likuma un citu normatīvo aktu prasībām;

2) slēdz trīspusēju līgumu ar VSIA "Latvijas Televīzija" un VSIA “Latvijas Televīzija” valsts kapitāla daļu turētāju  atbilstoši Sabiedrisko elektronisko plašsaziņas līdzekļu un to pārvaldības likuma pārejas noteikumu 1.punktam par vakcinācijas loterijas izlozes un tās rezultātu atspoguļošanu rezultātu publiskotāja VSIA "Latvijas Televīzija" programmā, Ja līgums tiek noslēgts ar Nacionālo elektronisko plašsaziņas līdzekļu padomi, pēc Sabiedrisko elektronisko plašsaziņas līdzekļu padomes pilnīgas izveidošanas līgumsaistības pārņem Sabiedrisko elektronisko plašsaziņas līdzekļu padome;

3) apstrādā Vakcinācijas informācijas sistēmā Vienotais vakcinācijas tīkls (ViVaT) un Vienotajā veselības nozares elektroniskā informācijas sistēmā iekļautos datus par dalībniekiem**,** dalībniekiem, kam ir tiesības pieteikties uz laimestu un laimētājiem, lai nodrošinātu vakcinācijas loterijas norisi;

4) pa tālruni un ar elektronisko pastu, ja tāds ir pieejams, informē dalībnieku, kam ir tiesības pieteikties uz laimestu, par viņa tiesībām pieteikties uz konkrēto laimestu, kā arī, par dalību izlozē televīzijas programmā, kurā pārraida izlozi, ja to paredz šajā likumā noteiktā konkrētā laimesta saņemšanas kārtība;

5) gadījuma skaitļu izlozes dienā līdz plkst. 16.00 publicē Nacionālā veselības dienesta mājas lapā (https://www.vmnvd.gov.lv) informāciju par dalībniekiem, kam ir tiesības pieteikties uz laimestu, norādot vārda un uzvārda pirmos divus burtus, tālruņa numura pēdējos četrus ciparus un laimesta veidu;

6) apkopo informāciju par laimestiem, laimētājiem, laimesta saņēmējiem;

7) izmaksā laimestus šajā likumā noteiktajā kārtībā un apmērā;

**4. pants. Ierobežojumi dalībai vakcinācijas loterijā**

(1) Vakcinācijas loterijā nevar piedalīties Nacionālajā veselības dienestā nodarbinātie, kuri var tieši ietekmēt vakcinācijas loterijas rezultātu, televīzijas programmas, kurā pārraida izlozi, producenti un citas iesaistītās personas, gadījuma skaitļu ģeneratora izstrādātāja un tā apakšuzņēmēju darbinieki, auditori un Valsts policijas pārstāvis, kuri nodrošina konkrētās izlozes procesa uzraudzību.

(2) Šā panta pirmajā daļā norādītās iestādes un uzņēmumi ne vēlāk kā 10 stundas pirms gadījuma skaitļu izlozes sākuma sniedz Nacionālajam veselības dienestam informāciju (norādot vārdu, uzvārdu un personas kodu) par personām, kuras saskaņā ar šā panta pirmajā daļā norādīto nevar piedalīties loterijā. Minētā informācija par šīm personām nepieciešamības gadījumā tiek aktualizēta.

**5. pants. Personas datu apstrāde un glabāšana**

(1) Vakcinācijas loterijas nodrošināšanai nepieciešamo datu pārzinis ir Nacionālais veselības dienests.

(2) Personas datu, tai skaitā veselības datu, apstrādes mērķis ir vakcinācijas loterijas organizēšana, lai nodrošinātu sabiedrības intereses sabiedrības veselības jomā un motivētu personas vakcinēties pret Covid-19 infekciju.

(3) Lai nodrošinātu vakcinācijas loterijas norisi, Nacionālais veselības dienests dalībnieku personas datus apstrādā Vakcinācijas informācijas sistēmā Vienotais vakcinācijas tīkls (ViVaT) un Vienotajā veselības nozares elektroniskā informācijas sistēmā saskaņā ar šo likumu un citiem normatīvajiem aktiem par personas datu apstrādi.

(4) Nacionālais veselības dienests apstrādā šādus personas datus: personas vārds, uzvārds, vecums (dzimšanas datums), personas kods, deklarētā dzīvesvieta, vakcinācijas pret Covid-19 infekcijufakts, norādītie tālruņu numuri, norādītā elektroniskā pasta adrese, laimētāja konta numurs, likumiskā pārstāvja vai pilnvarotās personas vārds, uzvārds, personas kods, tālruņa numuru, likumiskā pārstāvja pārstāvības vai pilnvarojuma pamats.

(5) Informācijas par laimētāju atspoguļošanai televīzijas programmā, kurā pārraida izlozi, un citos plašsaziņas informācijas līdzekļos, tiks apstrādāti šādi laimētāja personas dati: vārds, dzīves vietas reģions, personas dalība televīzijas programmā tiešraidē (attēls un balss), informācija par laimestu, informācija par personas motivāciju vakcinācijai. Ja nedēļas laimestu ar dalību televīzijas programmā, kurā pārraida izlozi, vai noslēguma laimestu, ar dalību televīzijas programmā, kurā pārraida izlozi, piedalās laimētāja likumiskais pārstāvis vai pilnvarotā persona papildus minētajiem laimētāja personas datiem tiks apstrādāti likumiskā pārstāvja vai pilnvarotās personas dati: vārds, personas dalība televīzijas programmā tiešraidē (attēls un balss).

(6) Personas datu glabāšanas termiņi:

1) dalībnieku, dalībnieku, kam ir tiesības pieteikties uz laimestu, viņa likumiskā pārstāvja vai pilnvarotas personas dati tiek glabāti līdz loterijas noslēgumam, bet ne ilgāk, kā vienu mēnesi pēc loterijas noslēguma;

2) laimētāju, laimētāja likumiskā pārstāvja vai pilnvarotas personas dati tiek glabāti vienu mēnesi pēc visu laimestu izmaksas;

3) laimētāju dati ( vārds uzvārds, personas kods, konta numurs, izmaksātais laimests) tiek glabāti atbilstoši normatīvajiem aktiem par grāmatvedību un uzskaiti.

(7) Dalībniekam ir tiesības iebilst par savu datu apstrādi un dalību vakcinācijas loterijā, iesniedzot iesniegumu Nacionālajam veselības dienestam šā likuma 8.panta trešajā daļā noteiktā kārtībā.

**6. pants. Vakcinācijas loterijas laimesti**

(1) Vakcinācijas loteriju organizē nedēļas un noslēguma izlozes veidā.

(2) Nedēļas izlozē katru nedēļu tiek izlozēti pieci dalībnieki  (pa vienam no katra reģiona atbilstoši dalībnieka deklarētajai dzīvesvietai), kuru starpā tiek izlozēti pieci naudas laimesti- 2500 *euro*, 2500 *euro*, 5000 *euro*, 5000 *euro* un 10 000*euro* vērtībā. Izloze notiek televīzijas programmā, kurā pārraida izlozi, kurā laimētājam vai viņa likumiskajam pārstāvim vai pilnvarotajai personai ir jāpiedalās.

(3) Nedēļas izlozē katru nedēļu tiek izlozētas 150 naudas balvas, katra 100 *euro* vērtībā.

(4) Nedēļas izlozē katru nedēļu tiek izlozēti pieci seniori (pa vienam no katra reģiona atbilstoši dalībnieka deklarētajai dzīvesvietai), kuri saņem naudas laimestu 1000 *euro* vērtībā.

(5) Loterijas noslēgumā lielā laimesta noslēguma izlozē tiek izlozēti pieci dalībnieki (pa vienam no katra reģiona: atbilstoši dalībnieka deklarētajai dzīvesvietai), kuru starpā tiek izlozēti pieci naudas laimesti – 15 000 *euro*, 15 000 *euro*, 25 000 *euo*, 25 000 *euro* un 100 000 *euro* vērtībā. Izloze notiek televīzijas programmā, kurā pārraida izlozi, kurā laimētājam vai viņa likumiskajam pārstāvim vai pilnvarotajai personai ir jāpiedalās.

**7. pants. Dalībnieka, kam ir tiesības pieteikties uz laimestu,** **noteikšanas kārtība**

Dalībnieku, kam ir tiesības pieteikties uz laimestu, Nacionālais veselības dienests nosaka, izmantojot gadījuma skaitļu ģeneratoru.

**8. pants. Pieteikšanās uz laimestu**

(1) Dalībnieks, kam ir tiesības pieteikties uz laimestu, tā likumiskais pārstāvis vai pilnvarota persona - nedēļas vai noslēguma izlozei ar dalību televīzijas programmā, kurā pārraida izlozi, piesakās trīs darba dienu laikā no skaitļu izlozes rezultātu publicēšanas Nacionālā veselības dienesta mājaslapā https://www.vmnvd.gov.lv/lv (līdz attiecīgās nedēļas piektdienai plkst.16.00), iesniedzot Nacionālajam veselības dienestam šā panta trešajā daļā norādīto iesniegumu vai iesniegumu iesniedz Nacionālā veselības dienesta teritoriālajā nodaļā.

(2) Dalībnieks, kam ir tiesības pieteikties uz laimestu, tā likumiskais pārstāvis vai pilnvarota persona - uz šā likuma 6.panta trešajā un ceturtajā daļā minēto laimestu, piesakās 10 darba dienu laikā no skaitļu izlozes rezultātu publicēšanas Nacionālā veselības dienesta mājas lapā https://www.vmnvd.gov.lv/lv, iesniedzot Nacionālajam veselības dienestam šā panta trešajā daļā minēto iesniegumu vai iesniegumu iesniedz Nacionālā veselības dienesta teritoriālajā nodaļā.

(3) Dalībnieks, kam ir tiesības pieteikties uz laimestu, tā likumiskais pārstāvis vai pilnvarota personaiesniegumā norāda dalībnieka, kam ir tiesības pieteikties uz laimestu, vārdu, uzvārdu, personas kodu, laimētāja konta numuru, kurā ieskaitīt laimestu, telefona numuru. Ja iesniegumu iesniedz likumiskais pārstāvis vai pilnvarota persona, norāda arī likumiskā pārstāvja vai pilnvarotās personas vārdu, uzvārdu, personas kodu, tālruņa numuru, pārstāvības pamatu vai pilnvaru, kā arī iesniegumam pievieno pārstāvību vai pilnvarojumu apliecinošu dokumentu. Iesniegums, kas parakstīts ar drošu elektronisko parakstu, Nacionālajam veselības dienestam elektroniski iesniedzams, izmantojot elektroniskā pasta adresi: [vakcinācijasloterija@vmnvd.gov.lv](mailto:vakcinācijasloterija@vmnvd.gov.lv) vai [nvd@vmnvd.gov.lv](mailto:nvd@vmnvd.gov.lv). Iesniegumu arī var iesniegt, ja personas identitāte tiek pārbaudīta, izmantojot tiešsaistes formas, kuras pieejamas Vienotajā valsts un pašvaldību pakalpojumu portālā ([www.latvija.lv](http://www.latvija.lv)). Pašrocīgi parakstītu iesniegumu var iesniegt Nacionālajam veselības dienestam vai Nacionālā veselības dienesta teritoriālajā nodaļā, atstājot tam speciāli norādītā pastkastē.

**9.pants. Dalībnieka, kam ir tiesības pieteikties uz laimestu, un laimētāja un laimesta saņēmēja tiesības un pienākumi un laimestu saņemšanas kārtība**

(1) Dalībnieks, kam ir tiesības pieteikties uz laimestu, ir tiesīgs nepieteikties uz laimestu, nezaudējot tiesības piedalīties nākošajās vakcinācijas loterijas kārtās.

(2) Ja dalībnieks, kuram ir tiesības pieteikties uz laimestu, šā likuma 6.panta trešajā vai ceturtajā daļā minētā laimesta saņemšanai, neiesniedz iesniegumu 8.pantaotrajā daļā noteiktajā termiņā, tad viņš zaudē tiesības saņemt konkrēto laimestu.

(3) Nedēļas laimestu ar dalību televīzijas programmā, kurā pārraida izlozi, vai noslēguma laimestu, ar dalību televīzijas programmā, kurā pārraida izlozi, ir iespējams laimēt tikai tad, ja laimētājs vai viņa likumiskais pārstāvis vai pilnvarotā persona piedalās televīzijas programmā, kurā pārraida izlozi, uz kuru laimētājs ir uzaicināts.

(4) Laimesta saņēmējs nepiedalās vakcinācijas loterijā tās norises turpmākajās nedēļās, izņemot noslēguma lielās balvas izlozi.

(5) Laimesta saņēmējs ir tiesīgs saņemt laimestu tikai pēc šajā likumā noteikto prasību izpildes un šajā likumā noteiktajā kārtībā un apmērā.

(6) Laimesti tiek izmaksāti, izmantojot bezskaidras naudas norēķinus 10 darba dienu laikā no izlozes rezultātu apstiprināšanas uz norādīto laimētāja konta numuru.

(7) Laimesti, kas izmaksāti saskaņā ar šo likumu, netiek ietverti gada apliekamajā ienākumā un netiek aplikti ar iedzīvotāju ienākuma nodokli. Nacionālais veselības dienests par fiziskajai personai izmaksāto laimestu sniedz informāciju Valsts ieņēmumu dienestam likumā “Par iedzīvotāju ienākuma nodokli” noteiktajā kārtībā. Laimesta saņēmējs sniedz Valsts ieņēmumu dienestam gada ienākumu deklarāciju likumā “Par iedzīvotāju ienākuma nodokli” noteiktajā kārtībā.

(8) Laimesta saņēmējs normatīvajos aktos noteiktajā kārtībā atlīdzina jebkādus pamatotus zaudējumus, kas radušies, ja laimests saņemts maldināšanas rezultātā.

**10.pants.Loterijas norise**

(1)Vakcinācijas loterijas pirmā izloze notiek nākamajā otrdienā, kas seko nedēļai, kurā likums ir stājies spēkā.

(2)Vakcinācijas loterijas izloze, kurā nosaka dalībniekus, kuriem ir tiesības pieteikties uz šā likuma 6.panta otrajā, trešajā un ceturtajā daļā minētajiem laimestiem, notiek katras vakcinācijas loterijas norises nedēļas otrdienā plkst.10.00.

(3) Televīzijas programma, kurā tiek pārraidīta izloze par iepriekšējās nedēļas laimētājiem, kurā starp laimētājiem tiek sadalīti šā likuma 6.panta otrajā daļā minētie laimesti, notiek nākošās nedēļas pirmdienā.

(4)Vakcinācijas loterijas izloze, kurā nosaka dalībniekus, kuriem ir tiesības pieteikties uz šā likuma 6.panta piektajā daļā minētajiem noslēguma loterijas lielās balvas laimestiem, notiek vakcinācijas loterijas norises 12. nedēļas otrdienā plkst.11.00.

(5) Šā likuma 6.panta piektajā daļā minētā noslēguma loterijas lielās balvas izloze televīzijas programmā, kurā tiek pārraidīta izloze, notiek nākošajā pirmdienā, kas seko vakcinācija loterijas norises 12.nedēļai.

6) Vakcinācijas loterijas ilgums ir 12 nedēļas.

Likums stājas spēkā nākamajā dienā pēc tā izsludināšanas.

Ministru prezidents A. K. Kariņš

Veselības ministrs D. Pavļuts

Iesniedzējs: veselības ministrs D. Pavļuts

Vīza: Valsts sekretāre I.Dreika